Olga Adam
Olga Adam (rođena: Olga Ungar) (Banatsko Aranđelovo, 25. 5. 1925 – Novi Sad, 17. 10. 2012), jugoslavenska glumica i spikerica. Ostala je u pamćenju široj jugoslavenskoj javnosti po tome što se prva oglasila na talasima Radio Novog Sada 29. 11. 1949 godine tačno u podne.

Biografija 
Olga Adam je rođena 25. 5. 1925 u Banatskom Aranđelovu, blizu Novog Kneževca, u jevrejskoj porodici Marcela i Margite Ungar. Otac joj je bio drvarski trgovac. Osnovnu školu je završila u rodnom mestu, a gimnaziju je, do 1941, pohađala u Kikindi, da bi potom kao Jevrejka bila isključena iz škole. Sredinom avgusta te godine, s roditeljima, mlađim bratom i Jevrejima severnog Banata, deportovana je u logor Novi Bečej, a u drugoj polovini septembra u Beograd, gde je njen otac interniran u logor Topovske šupe i iste jeseni streljan. Nju, majku i brata, uoči deportovanja u decembru 1941, poznanik Srbin je spasio i izveo iz Beograda u Svilajnac, gde su ilegalno živeli do oslobođenja. Posle Drugog svjetskog rata, nastanila se s majkom i bratom u Novom Sadu. Upisala se u Državnu pozorišnu školu, gde je i diplomirala 1949. Glumu je učila kod redatelja Bore Hanauske i Jurija Ljvoviča Rakitina. Skoro cela njena klasa dobila je angažman u pozorištu u Sremskoj Mitrovici, ali je ona ostala u Novom Sadu i radila kao spiker na radiju. Tri sezone, od 1951 do 1954, igrala je u Srpskom narodnom pozorištu, a potom u Lutkarskom pozorištu od 1954 do 1955. U dramskom ansamblu Radio-Novog Sada na mađarskom jeziku, radila je do penzionisanja 1984, a nastupala je i u Novosadskom pozorištu (Ujvidéki szinház). U Novosadskom pozorištu je igrala manje uloge, pa je tako nastupila i u prvoj predstavi tog pozorišta 1974 godine u komadu "Mačja igra" Ištvana Erkenja. Redovno je učestvovala i u snimanjima "Vesele večeri", takođe na mađarskom jeziku. Bila je vrsna komičarka, i posle penzionisanja igrala je u mnogim predstavama. Preminula je 17. 10. 2012 u Novom Sadu.

Reference

Literatura 
 

Biografije, Novi Kneževac
Srpski Jevreji
Jugoslavenski Jevreji
Austrougarski Jevreji
Jugoslavenske glumice
Radio-voditelji